- Zuccarello overraskende god
Det skriver trenerlegenden Mike Keenan (64) i sin kommentarspalte i avisen New York Post i dag foran den femte sluttspillfinalen i NHL i natt klokken 02.00 norsk tid. - Mats Zuccarello spilte overraskende bra i begge kampene i New York, på et nivå som ingen hadde ventet, skriver «Iron Mike» Keenan - som har vært trener for åtte NHL-klubber. Keenan ledet New York Rangers til klubbens første Stanley Cup-triumf på 54 år i 1994.Denne sesongen trente han russiske Metallurg Magnitogorsk til sluttspillseier i Russland-baserte KHL. Dermed ble han den første treneren som har vunnet sluttspillet i verdens beste liga NHL og «lillebror» KHL, regnet som verdens nest beste liga. Mats Zuccarello spilte en sesong i Metallurg Magnitogorsk før han ble hentet tilbake til New York Rangers foran NHL-sluttspillet forrige sesong. Denne sesongen ble han Rangers' beste målpoengjeger i grunnserien. I sluttspillet om Stanley Cup har han vært Manhattan-lagets beste utespiller, alle fire finalekampene sett under ett. New York Rangers ligger imidlertid under 1-3 i finaleseriens best av syv kamper. Kamp fem spilles i Los Angeles natt til lørdag 02.00 norsk tid.Los Angeles Kings mangler en seier for å blir sluttspillmester for andre gang på tre sesonger. Med seier nummer to på rad til New York Rangers - og 2-3 i kamper - går sjette oppgjør i Madison Square Garden ved Broadway natt til tirsdag. En eventuell syvende og avgjørende kamp spilles i Staples Center i Los Angeles natt til torsdag 19. juni. - Jeg tror Stanley Cup-finalen kommer tilbake til Madison Square Garden for kamp seks, skriver Mike Keenan i New York Post. Han peker på Rangers' svenske keeper Henrik Lundqvist (32) som viktigste årsak til overbevisningen. «King Henrik» reddet 40 skudd da New York Rangers slo Los Angeles Kings 2-1 på hjemmebanen natt til i går.- Jeg tror absolutt at Lundqvist har tre kamper til i seg av den typen han viste i kamp fire. Han har nå vist at han kan spille på topp i alle avgjørende kamper. Han har lederegenskap-kvaliteter. Ingen er bedre enn ham til å forberede seg, mener Mike Keenan. Han tror også at Rick Nash endelig vil slå til og ta fram sitt beste, som for Canada under Vancouver-OL. Keenan trekker også frem ungguttene Chris Kreider og Derek Stepan som nøkkelspillere med tanke på å «tvinge frem» enda en kamp om den 15 kilo tunge Stanley Cup-pokalen. I tillegg skriver han at backen Marc Staal spilte så fysisk, og med en slik autoritet som New York Rangers må gjøre for å slå Los Angeles Kings enda en gang.På den annen side er han kritisk til backveteranen Dan Girardi og Rangers back-ener Ryan McDonagh. Han synes de to - som spiller mest - ikke har spilt tilstrekkelig stabilt. Desidert mest ros tilfaller Mats Zuccarello, som kan bli første norske spiller til å vinne Stanley Cup - hvis New York Rangers vinner fire kamper på rad.
Mats Zuccarello (26) spilte overraskende bra i begge de to siste hjemmekampene for New York Rangers i Stanley Cup-finalene. siste hjemmekampene for New York Rangers i Stanley Cup-finalene.